La Pedals de Clip 2018 estrenarà cronoescalada i homenatjarà cinc ciclistes - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
Sant Martí Sarroca celebrarà el 7 i 8 d’abril la vuitena edició de la Pedals de Clip, la marxa cicloturista de bicicletes clàssiques, organitzada per l’Ajuntament i la Unió Ciclista Vilanova. Com a novetat d’enguany, el dissabte 7 d'abril se celebrarà la primera cronoescalada amb bicicletes clàssiques al castell de Sa Roca. També hi haurà exposicions de pintura al Castell, exposició de mallots de ciclisme de tots els temps i equips i una xerrada-col·loqui sobre ciclisme.
Enguany s’homenatjarà Peio Ruiz Cabestany, un dels millors ciclistes espanyols dels anys vuitanta, i també Pedro Muñoz i Jordi Mariné, Àngel Ibañez i Josep Florencio, aquests tres darrers guanyadors del campionat d’Espanya per regions a Madrid.
La prova consistirà en dues rutes, una de 80 km i una de 47, que recorreran diferents municipis del Gran Penedès entre vinyes i cellers, per carreteres i camins rurals asfaltats. El director tècnic, Carles Soler, explicava que els requisits necessaris són que les bicicletes dels participants tinguin pedals de clip, fundes de cable per sobre del manillar i canvis de marxes en el quadre. També apuntava que cada any s’hi apunten més ciclistes estrangers i que l’objectiu és que la marxa esdevingui “el més internacional possible”.
La regidora de Promoció Turística de l’Ajuntament de Vilafranca, Maria Dolors Rius, explicava que la marxa comparteix els objectius d’EnoturismePENEDÈS i del consistori, consistents en promocionar la comarca i tots els seus atractius.
Les inscripcions estan obertes a: www.lapedalsdeclip.cat.